作者：无名氏
词牌/韵律：沁园春

paragraphs: 衮绣堂前，福星开度，寿星入垣。
有建隆臣普，上天宰辅，绍兴臣鼎，平地神仙。
入秉钧衡，出分藩屏，托住东南半壁天。
年来好，甚烽消万里，尘静三边。
紫宸几度传宣。
刚不肯归班押讲筵。
纵云台勋业，已登盟府，金城筹策，犹念中原。
好袖山河，更扶日月，色正三台第一躔。
王韩去，愿齐休社稷，於万斯年。